Baiblo ɔ tsɔɔ we kaa nɔ tsuaa nɔ ngɛ bɔfo pɔtɛɛ ko nɛ buɔ e he. Ngɛ anɔkuale mi ɔ, be ko ɔ, Yesu de ke: "Nyɛɛ hyɛ saminya nɛ nyɛ ko hie bimɛ tsɔwi nɛ ɔmɛ [Kristo kaseli] a ti nɔ ko. I ngɛ nyɛ dee ke, a bɔfohi nɛ ngɛ hiɔwe ɔ daa si ngɛ Tsaatsɛ nɛ ngɛ hiɔwe ɔ hɛ mi daa." (Mateo 18:10) Ngmami nɛ ɔ tsɔɔ we kaa nɔ tsuaa nɔ ngɛ bɔfo pɔtɛɛ ko nɛ buɔ e he. Nɔ́ nɛ Yesu ngɛ tsɔɔe ji kaa, bɔfohi yeɔ bua e kaseli ɔmɛ a ti nɔ tsuaa nɔ. Enɛ ɔ he ɔ, anɔkuale jali kɛ a he wui si fɔfɔɛhi nɛ ngɛ oslaa mi kɛ yi mi tomi kaa Mawu bɔfohi maa bu a he.
Anɛ lɔ ɔ tsɔɔ kaa bɔfohi yi bua wɔ lo? Dɛbi. (La 91:11) Ni komɛ susuɔ kaa Mawu to blɔ nya konɛ bɔfohi nɛ a bu a he nɛ a kɛ blɔ tsɔɔmi nɛ ha mɛ ngɛ si fɔfɔɛ komɛ a mi. Kenneth nɛ a tu e he munyu kɛ sɛ hlami ɔ hu susu jã. Wa be nyɛe maa pee kpɛii tsɔ ngɛ munyu nɛ Kenneth tu ɔ he, eko ɔ nɔ́ nɛ e de ɔ ngɛ mi. Be babauu ɔ, Yehowa Odasefohi naa odase nɛ tsɔɔ kaa bɔfohi yeɔ bua mɛ ngɛ a fiɛɛmi ní tsumi ɔ mi. Se akɛnɛ wa nɛ bɔfohi kɛ wa hɛ ngmɛ he je ɔ, wa be nyɛe maa tsɔɔ bɔ nɛ Mawu kɛ mɛ tsuɔ ní ha kɛ yeɔ bua wɔ. Se kɛ̃ ɔ, ke wa na Ope ɔ si ngɛ yemi kɛ buami ko nɛ e kɛ ha wɔ ɔ he ɔ, wa tɔ̃ we.—Kolose Bi 3:15; Yakobo 1:17, 18.